Il-Kunsill adotta konklużjonijiet dwar it-tisħiħ tat-tħejjija, il-kapaċità ta' rispons u r-reżiljenza għal kriżijiet futuri. Il-konklużjonijiet, imħejjija mill-presidenza Slovena, jippreżentaw sensiela ta' miżuri mfassla biex itejbu r-reżiljenza, it-tħejjija u r-rispons. Dawn jenfasizzaw li l-ħolqien tal-Arranġamenti Integrati għal Rispons Politiku f'Sitwazzjonijiet ta' Kriżi (IPCR) fl-2013, taħt is-sorveljanza tal-Coreper, diġà kien pass importanti biex jiġu appoġġati l-għarfien komprensiv tas-sitwazzjoni u t-teħid ta' deċiżjonijiet fil-livell tal-UE, iżda r-rispons għall-kriżijiet madankollu jeħtieġ li jevolvi, abbażi tal-lezzjonijiet mill-kriżi tal-migrazzjoni u l-pandemija tal-COVID-19. Fil-futur, l-UE trid tkun lesta tiffaċċa kriżijiet diversi ta' natura differenti, li ser jeħtieġu ġestjoni tal-kriżijiet transsettorjali u transfruntiera mtejba. Flimkien ma' dan, il-komunikazzjoni strateġika u tal-kriżijiet imtejba u l-ġlieda kontra d-diżinformazzjoni huma kruċjali biex jiġi appoġġat ir-rispons għall-kriżijiet u biex tiġi żgurata l-fiduċja tal-pubbliku. Il-pandemija tal-COVID-19 xeħtet dawl fuq il-ħtieġa li jkun hemm kollaborazzjoni biex tissaħħaħ ir-reżiljenza tas-suq uniku għal interruzzjonijiet, inkluż għal ktajjen tal-provvista u setturi ekonomiċi ewlenin tal-UE, bħall-farmaċewtiċi, l-apparat mediku u s-semikondutturi, filwaqt li titqies ukoll is-sitwazzjoni tal-komunitajiet transfruntiera u r-reġjuni ta' tranżitu vitali. Minħabba r-rwol indispensabbli tas-suq uniku għall-UE, il-Kunsill jenfasizza li l-miżuri relatati mal-kriżi għandhom ikunu temporanji, proporzjonati u kkoordinati bis-sħiħ, bil-għan li jerġa' jibda malajr kemm jista' jkun il-funzjonament normali tas-suq uniku, inkluż il-moviment liberu tal-persuni, il-merkanzija, is-servizzi u l-kapital kif previst fit-Trattati. F'Ġunju, il-Kunsill Ewropew talab li titkompla l-ħidma dwar it-tisħiħ tal-istat tat-tħejjija, il-kapaċità ta' rispons u r-reżiljenza kollettivi tal-UE għal kriżijiet futuri u biex jitħares il-funzjonament tas-suq intern. Il-ministri għall-affarijiet ewropej, fil-laqgħa informali tagħhom f'Lulju 2021 fi Brdo sussegwentement appoġġaw l-isforzi tal-presidenza lejn rispons aktar komprensiv għall-kriżijiet u issa l-Kunsill Affarijiet Ġenerali approva dawn il-konklużjonijiet. Konklużjonijiet tal-Kunsill dwar it-tisħiħ tat-tħejjija, il-kapaċità ta' rispons u r-reżiljenza għal kriżijiet futuri Ara l-paġna tal-laqgħa